**Αθήνα:** 21.07.2025

**Αρ. Πρωτ.:** 844

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Προτάσεις στο Εθνικό Κοινωνικό Κλιματικό Σχέδιο για τη συμπερίληψη της διάστασης της αναπηρίας και της χρόνιας/σπάνιας πάθησης**

Επιστολή προς τον αντιπρόεδρο της Κυβέρνησης Κ. Χατζηδάκη με τις προτάσεις της για το Εθνικό Κοινωνικό Κλιματικό Σχέδιο υπέβαλε η ΕΣΑμεΑ.

Συνοπτικά, το Εθνικό Κοινωνικό Κλιματικό Σχέδιο περιλαμβάνει σημαντικές δράσεις υπέρ των ατόμων με αναπηρία.

Ωστόσο, **απουσιάζει** ο συνδυασμός της ενεργειακής αναβάθμισης των κτιρίων (ενίσχυση της περιβαλλοντικής βιωσιμότητας) με τη βελτίωση της προσβασιμότητάς τους στα άτομα με αναπηρία (προαγωγή της κοινωνικής ένταξης), όπως η Ευρωπαϊκή Ένωση ορίζει/συστήνει, καθώς και η ρητή συμπερίληψη της διάστασης της αναπηρίας και της χρόνιας/ ή και σπάνιας πάθησης στα μέτρα άμεσης εισοδηματικής στήριξης.

Στο έγγραφο προς τον αντιπρόεδρο, όπως και στη διαβούλευση στο opengov, περιλαμβάνονται προτάσεις- προσθήκες στις ενότητες και στις επενδυτικές δράσεις για τη συμπερίληψη των ατόμων με αναπηρία, χρόνιες ή/και σπάνιες παθήσεις, καθώς και πρόταση για νέα επενδυτική δράση με τίτλο «Αναβάθμιση των αστικών και υπεραστικών ΚΤΕΛ για την εξυπηρέτηση επιβατών με αναπηρία και επιβατών με μειωμένη κινητικότητα». Η αναβάθμιση των αστικών ΚΤΕΛ για την εξυπηρέτηση των επιβατών με αναπηρία αποτελεί δράση (αρ. 17) της Εθνικής Στρατηγικής για τα Δικαιώματα των Ατόμων με Αναπηρία 2024-2030. Αξίζει, να σημειωθεί ότι τα υπεραστικά ΚΤΕΛ παραμένουν μη προσβάσιμα στα άτομα με αναπηρία και στα άτομα με μειωμένη κινητικότητα. Η εν λόγω παρέμβαση θα μπορούσε να προστεθεί στην Ενότητα Μ1, διαμορφώνοντας τον τίτλο της ως ακολούθως «Ενίσχυση στόλου αστικών ***και υπεραστικών*** λεωφορείων με μέριμνα για πιο ευάλωτους».

Άλλες προτάσεις αφορούν στην αναγνώριση των ιδιαίτερων αναγκών και οικονομικών επιβαρύνσεων των ατόμων με αναπηρία, χρόνιες ή/και σπάνιες παθήσεις, στη Βελτίωση της Προσβασιμότητας Κατοικιών Ατόμων με Αναπηρία, στη δράση «Πιλοτική κατασκευή νέων και ανακαίνιση υφιστάμενων ακινήτων Δημοσίου/Δήμων σε περιοχές στεγαστικής πίεσης με προορισμό την κοινωνική κατοικία», να προστεθεί η πρόβλεψη: «Το 80% των νέων ακινήτων θα πληροί τις βασικές προδιαγραφές προσβασιμότητας για άτομα με αναπηρία, ενώ το 20% θα είναι πλήρως προσβάσιμα σε άτομα με αναπηρία και θα διαθέτουν συγκεκριμένο εξοπλισμό προσβασιμότητας», προκειμένου στο πλαίσιο της αποϊδρυματοποίησης και της πρόληψης του ιδρυματισμού, να μπορούν να χρησιμοποιηθούν είτε ως κατοικίες από άτομα με αναπηρία είτε από οικογένειες με μέλη με αναπηρία είτε ως Στέγες Υποστηριζόμενης Διαβίωσης Ατόμων με Αναπηρία, στην εναρμόνιση του Σχεδίου με την Εθνική Στρατηγική για τα Δικαιώματα των Ατόμων με Αναπηρία 2024-2030 κλπ.

Αναλυτικά όλες οι προτάσεις στην επιστολή που επισυνάπτεται.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |